Mai keskel sõlmisid SA Viljandi Haigla ja SA Põltsamaa Tervis koostööleppe, mille kohaselt osutab Põltsamaa tervisekeskus Viljandi haigla haigekassa sisehaiguste lepingu raames Põltsamaal kardioloogi, reumatoloogi ja neuroloogi teenuseid. Leping hõlmab eriarsti vastuvõtte, protseduure ja uuringuid.
„Koostöölepe sai alguse haigekassa uuest töökorraldusest, millest tulenevalt on haigekassa ja raviasutuse vahelise lepingu sõlmimise eelduseks konkreetses piirkonnas piisav nõudlus teenuse järele. Kuna nendel erialadel ei olnud Põltsamaa tervisekeskuse teenuse maht piisav, siis osutatakse teenuseid läbi Viljandi haigla,“ selgitas Viljandi haigla juhatuse esimees Priit Tampere. „Kuigi kokkupuuteid oli varemgi, on meil hea meel tõdeda, et suurenenud on meie koostöö ka Põltsamaa piirkonna perearstidega, kes saadavad üha enam patsiente Viljandi haiglasse nii uuringutele, eriarsti vastuvõttudele kui statsionaarsele ravile,“ lisas ta.